CELEX: 32021D0942
Language: hu
Date: 2021-06-10 00:00:00
Title: A Bizottság (EU) 2021/942 végrehajtási határozata (2021. június 10.) a 2006/112/EK tanácsi irányelvnek az Unióval a 2010/24/EU tanácsi irányelvhez és a 904/2010/EU tanácsi rendelethez hasonló hatályú kölcsönös együttműködési megállapodást kötött harmadik országok jegyzékének megállapítására vonatkozó alkalmazási szabályairól

2021.6.11.   
               
               
                  HU
               
               
                  Az Európai Unió Hivatalos Lapja
               
               
                  L 205/80
               
            
         A BIZOTTSÁG (EU) 2021/942 VÉGREHAJTÁSI HATÁROZATA
         (2021. június 10.)
         a 2006/112/EK tanácsi irányelvnek az Unióval a 2010/24/EU tanácsi irányelvhez és a 904/2010/EU tanácsi rendelethez hasonló hatályú kölcsönös együttműködési megállapodást kötött harmadik országok jegyzékének megállapítására vonatkozó alkalmazási szabályairól
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 369m. cikke (3) bekezdésére,
         mivel:
         
                     (1)
                  
                  
                     A belső piac működése, a globalizáció és a technológiai változások az elektronikus kereskedelem, és ennélfogva a más tagállamokban letelepedett szállítóktól kiinduló, illetve a harmadik területekről vagy harmadik országokból a tagállamokba irányuló távoli áruszállítás és szolgáltatásnyújtás robbanásszerű növekedését okozták.
                  
               
                     (2)
                  
                  
                     A hozzáadottértékadó-rendszernek az elektronikus kereskedelem követelményeihez való hozzáigazítása és ennek érdekében a hozzáadottérték-adó hatékony és eredményes beszedésének az adóalanyokra és az adóhatóságokra háruló adminisztratív terhek enyhítésén keresztüli biztosítása, valamint a hozzáadottérték-adóra vonatkozó keretszabályozásnak a fogyasztói elektronikus kereskedelem vonatkozásában történő korszerűsítése érdekében az (EU) 2017/2455 (2) és az (EU) 2019/1995 (3) irányelv módosította a 2006/112/EK irányelvet.
                  
               
                     (3)
                  
                  
                     A 369m. cikk (1) bekezdésének c) pontja szerint a tagállamok engedélyezik a különös szabályozás alkalmazását azon adóalanyok számára, amelyek olyan, a letelepedésük helye szerinti harmadik országból értékesítenek árukat távértékesítés útján, amely a 2010/24/EU tanácsi irányelvhez (4) és a 904/2010/EU tanácsi rendelethez (5) hasonló hatályú kölcsönös együttműködési megállapodást kötött az Unióval, és ezáltal lehetővé teszik a szóban forgó adóalanyok számára, hogy az adott harmadik országból az árukat az Unióban letelepedett közvetítő közbeiktatása nélkül értékesítsék távértékesítés útján.
                  
               
                     (4)
                  
                  
                     Az Európai Unió és a Norvég Királyság közötti, a hozzáadottérték-adó területén a közigazgatási együttműködésről, a csalás elleni küzdelemről és a követelések behajtásáról szóló megállapodás (6)2018. szeptember 1-jén lépett hatályba.
                  
               
                     (5)
                  
                  
                     A megállapodás a 2010/24/EU irányelvhez és a 904/2010/EU rendelethez hasonló hatályú, tekintettel arra, hogy közös együttműködési keretet hoz létre a hozzáadottérték-adóra vonatkozó jogszabályok alkalmazásáért felelős hatóságok által a szóban forgó jogszabályok betartatása és a hozzáadottértékadó-bevételek védelme érdekében folytatott információcsere és kölcsönös segítségnyújtás számára. A megállapodás emellett rendelkezik a hozzáadottérték-adó helyes megállapítására, a hozzáadottérték-adóval összefüggő csalásokra, valamint a hozzáadottérték-adóval kapcsolatos követelések behajtására irányuló segítségnyújtásról. A megállapodásban foglalt, a közigazgatási együttműködésre és a követelések behajtásában való segítségnyújtásra vonatkozó szabályok és eljárások hasonlóak a 2010/24/EU irányelvben és a 904/2010/EU rendeletben megállapított szabályokhoz és eljárásokhoz, és a megállapodással az illetékes hatóságokra a kölcsönös segítségnyújtás területén rótt kötelezettségek is hasonló szintűek a 2010/24/EU irányelv és a 904/2010/EU rendelet hasonló tárgyú rendelkezéseiben foglaltakhoz.
                  
               
                     (6)
                  
                  
                     Ezért a Norvég Királyságot fel kell venni a 2006/112/EK irányelv 369m. cikke (1) bekezdésének c) pontjában említett, azokat a harmadik országokat tartalmazó jegyzékre, amelyekkel az Unió kölcsönös együttműködési megállapodást kötött.
                  
               
                     (7)
                  
                  
                     Mivel a 2006/112/EK irányelv érintett anyagi jogi rendelkezései 2021. július 1-jétől alkalmazandók, ennek a határozatnak is akkortól kell alkalmazandónak lennie.
                  
               
                     (8)
                  
                  
                     Az e határozatban előírt intézkedések összhangban vannak a Közigazgatási Együttműködési Állandó Bizottság véleményével,
                  
               ELFOGADTA EZT A HATÁROZATOT:
         
            1. cikk
            Az Unió a harmadik országok közül a Norvég Királysággal kötött a 2010/24/EU irányelvhez és a 904/2010/EU rendelethez hasonló hatályú kölcsönös együttműködési megállapodást.
         
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
            Rendelkezését 2021. július 1-jétől kell alkalmazni.
         
         
            Kelt Brüsszelben, 2021. június 10-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2006.12.11., 1. o.
         
         
            (2)  A Tanács (EU) 2017/2455 irányelve (2017. december 5.) a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról (HL L 348., 2017.12.29., 7. o.).
         
            (3)  A Tanács (EU) 2019/1995 irányelve (2019. november 21.) a 2006/112/EK irányelvnek a termékek távértékesítésére és bizonyos belföldi termékértékesítésekre vonatkozó rendelkezések tekintetében történő módosításáról (HL L 310., 2019.12.2., 1. o.).
         
            (4)  A Tanács 2010/24/EU irányelve (2010. március 16.) az adókból, vámokból, illetékekből és egyéb intézkedésekből eredő követelések behajtására irányuló kölcsönös segítségnyújtásról (HL L 84., 2010.3.31., 1. o.).
         
            (5)  A Tanács 904/2010/EU rendelete (2010. október 7.) a hozzáadottérték-adó területén történő közigazgatási együttműködésről és csalás elleni küzdelemről (HL L 268., 2010.10.12., 1. o.).
         
            (6)  HL L 195., 2018.8.1., 3. o.